b'\n_START_ARTICLE_\nAbiej\xc5\xb3 teisi\xc5\xb3 daktaras\n_START_PARAGRAPH_\nAbiej\xc5\xb3 teisi\xc5\xb3 daktaras (lot. Doctor iuris utriusque, sutr. Dr. iur. utr.; doctor utroque iure, doctor juris utriusque; santrumpos \xc4\xafvairiose \xc5\xa1alyse gali b\xc5\xabti UD, IUD, DUJ, JUDr, DUI, DJU, Dr. iur., DIU, UJD arba UID ir kt.) \xe2\x80\x93 mokslo laipsnis, suteikiamas teis\xc4\x97s srityje, civilin\xc4\x97je teis\xc4\x97tyroje (civilistikoje) bei kanonistikoje po pasaulietin\xc4\x97s bei ba\xc5\xbenytin\xc4\x97s teis\xc4\x97s studij\xc5\xb3 bei mokslini\xc5\xb3 tyrim\xc5\xb3._NEWLINE_Abiej\xc5\xb3 teisi\xc5\xb3 daktaro laipsnis suteikiamas atitinkant doktorant\xc5\xabros reikalavimus, keliamus abiejose teis\xc4\x97s srityse, i\xc5\xa1laikius reikiamus egzaminus bei apgynus teis\xc4\x97s daktaro disertacij\xc4\x85.\n_START_SECTION_\nIstorija ir dabartis\n_START_PARAGRAPH_\nViduram\xc5\xbeiais kartu buvo studijuojama kanon\xc5\xb3 ir pasaulietin\xc4\x97 (anks\xc4\x8diau - tik rom\xc4\x97n\xc5\xb3, dabar gali b\xc5\xabti pasirenkama ir galiojanti valstybi\xc5\xb3, t. y. nacionalin\xc4\x97) teis\xc4\x97, tod\xc4\x97l buvo galimyb\xc4\x97 vienu metu \xc4\xafgyti dvigub\xc4\x85 kvalifikacij\xc4\x85._NEWLINE_Abiej\xc5\xb3 teisi\xc5\xb3 daktaro laipsn\xc4\xaf yra \xc4\xafgij\xc4\x99 Alessandro Verde, Nikolaus von Pr\xc3\xbcm, Mario Francesco Pompedda, Luigi Poggi, J\xc3\xb3zef Glemp, Salvatore Pappalardo bei kiti religiniai veik\xc4\x97jai. Abiej\xc5\xb3 teisi\xc5\xb3 daktarai lietuviai - Jonas Ju\xc5\xa1kevi\xc4\x8dius (g. 1965), MRU Teis\xc4\x97s fakulteto docentas; Jurgis Taliatas (g. Ei\xc5\xa1i\xc5\xa1k\xc4\x97se) ir Vaclovas \xc4\x8cirka (LDK teisininkai)._NEWLINE_Lietuvoje tiek kanon\xc5\xb3 teis\xc4\x97s daktaro, tiek ir abiej\xc5\xb3 teisi\xc5\xb3 daktaro laipsniai nesuteikiami. Lietuvos teologai, kanonistai mokslin\xc4\x99 kvalifikacij\xc4\x85 kanon\xc5\xb3 teis\xc4\x97je gali \xc4\xafgyti u\xc5\xbesienio - Lenkijos, Italijos, Vokietijos - universitetuose.'